Συντεταγμένες: 19°36′57″N 37°12′59″E﻿ / ﻿19.61583°N 37.21639°E﻿ / 19.61583; 37.21639

Το **Πορτ-Σουδάν** (αγγλικά: *Port Sudan*, αραβικά: *بور سودان*) είναι μεγάλη πόλη και λιμάνι του ανατολικού Σουδάν, στην Ερυθρά Θάλασσα. Το 2007 ο πληθυσμός του εκτιμήθηκε σε 489.725 κατοίκους, γεγονός που το κατατάσσει ως την τέταρτη μεγαλύτερη πόλη του Σουδάν. Είναι εξάλλου το μεγαλύτερο λιμάνι της χώρας, από το οποίο διακινείται το 90% του διεθνούς εμπορίου του Σουδάν.

Ιστορία
-------

Η ιστορία του Πορτ-Σουδάν είναι μικρή, καθώς ιδρύθηκε και κτίσθηκε μεταξύ του 1905 και του 1909 από τη διοίκηση του Αγγλοαιγυπτιακού Σουδάν, προκειμένου να αντικαταστήσει το Σουάκιν ως το κύριο λιμάνι του Σουδάν Εβδομήντα χρόνια αργότερα, το 1977, εγκαταστάθηκε ένας πετρελαιαγωγός που συνδέει το λιμάνι με την πρωτεύουσα Χαρτούμ.

Το 2020 ο Πρόεδρος της Ρωσίας Βλαντίμιρ Πούτιν ανακοίνωσε ότι το Ρωσικό Πολεμικό Ναυτικό θα άρχιζε να κατασκευάζει μια ναυτική βάση με χωρητικότητα 300 ανδρών και τεσσάρων πολεμικών πλοίων στο Πορτ-Σουδάν. Οι εγκαταστάσεις της θα παρείχαν στη Ρωσία μια βάση στην Ερυθρά Θάλασσα για τουλάχιστον 25 έτη. Το σχέδιο αυτό παρέμεινε «στα χαρτιά», αν και η σουδανική ηγεσία ανέφερε ότι θα ήταν δυνατό η κατασκευή της βάσεως να προχωρήσει μελλοντικά.

Μετά το Σουδανέζικο πραξικόπημα του 2021, το συμβούλιο της φυλής Μπέτζα επέβαλε αποκλεισμό του λιμανιού του Πορτ-Σουδάν επί μία εβδομάδα.

Οικονομία
---------

Εκτός από τη διαχείριση του 90% του διεθνούς εμπορίου του Σουδάν, η πόλη έχει διυλιστήριο πετρελαίου. Σημαντικά προϊόντα που εξάγονται από το Πορτ-Σουδάν είναι μεταξύ άλλων διάφορα σπορέλαια και δέρματα ζώων. Από την άλλη, εισάγονται κατασκευαστικά υλικά, βαρέα μηχανήματα και οχήματα.

Μεταφορές
---------

Το Πορτ-Σουδάν διαθέτει πλέον έναν σύγχρονο λιμένα εμπορευματοκιβωτίων, τόσο για εισαγωγές, όσο και για εξαγωγές. Επίσης είναι πάνω στον σημερινό θαλάσσιο «Δρόμο του μεταξιού», που ξεκινάει από τις κινεζικές ακτές, διασχίζει τον Ινδικό Ωκεανό, περνώντας από την Ερυθρά Θάλασσα και τη Διώρυγα του Σουέζ στη Μεσόγειο, όπου κατευθύνεται στον μυχό της Αδριατικής, στον λιμένα της Τεργέστης, που έχει καλές σιδηροδρομικές συνδέσεις με την Κεντρική και την Ανατολική Ευρώπη.

Το βασικό αεροδρόμιο του Πορτ-Σουδάν είναι ο Νέος Διεθνής Αερολιμένας του Πορτ-Σουδάν. Υπάρχει πλέον ασφαλτοστρωμένος δρόμος που συνδέει το λιμάνι με την πρωτεύουσα Χαρτούμ, μέσω της Ατμπάρα. Το Πορτ Σουδάν έχει επίσης σιδηροδρομική σύνδεση με το Χαρτούμ.

Παιδεία και θρησκεύματα
-----------------------

Η πανεπιστημιούπολη του Πανεπιστημίου Ερυθράς Θαλάσσης.
Στο Πορτ-Σουδάν έχει την έδρα του το «Πανεπιστήμιο Ερυθράς Θαλάσσης», που ιδρύθηκε το έτος 1994.

Οι περισσότεροι τόποι λατρείας στην πόλη είναι μουσουλμανικά τζαμιά, αλλά υπάρχουν και χριστιανικοί ναοί, όπως ο Ρωμαιοκαθολικός, που υπάγεται στην Αρχιεπισκοπή Χαρτούμ, πρεσβυτεριανός ναός και ναός των Βαπτιστών.

Κλίμα
-----

Το Πορτ-Σουδάν έχει κλίμα θερμής ερήμου (*BWh* κατά Köppen), με καυτά καλοκαίρια και χλιαρούς χειμώνες. Οι θερμοκρασίες ξεπερνούν εύκολα τους 30 °C τον χειμώνα και τους 45 °C το καλοκαίρι. Η ανώτατη θερμοκρασία που έχει καταγραφεί ποτέ είναι 48,6 °C, μια ακραία τιμή παγκοσμίως για παραθαλάσσιο μέρος. Η μέση ετήσια βροχόπτωση είναι μόλις 76,1 χιλιοστόμετρα (mm) και για τούτο απαιτείται η συνεχής προμήθευση γλυκού νερού από το Ουάντι Αρμπαάτ στους Λόφους της Ερυθράς Θαλάσσης και από αφαλάτωση του θαλασσινού νερού. Πάνω από το 90% της βροχής αυτής πέφτει από τον Οκτώβριο μέχρι τον Ιανουάριο, με υγρότερο μήνα τον Νοέμβριο. Το πιο βροχερό υδρολογικό έτος σε καταγεγραμμένα αρχεία υπήρξε η περίοδος Ιούλιος 1923 έως Ιούνιος 1924, με 231 mm. Από την άλλη, δεν σημειώθηκε καθόλου βροχόπτωση από τον Ιανουάριο του 1983 μέχρι τον Ιούνιο του 1984.

Δημογραφία
----------

Η εξέλιξη του πληθυσμού του Πορτ-Σουδάν από την ίδρυσή του φαίνεται στον παρακάτω πίνακα:

| Έτος | Πληθυσμός |
| --- | --- |
| 1906 | 4.289 |
| 1941 | 26.255 |
| 1973 | 132.632 |
| 1983 | 209.938 |
| 1993 | 305.385 |
| 2007 (εκτίμ.) | 489.275 |
| 2008 (εκτίμ.) | 517.338 |

Οι κάτοικοι είναι κυρίως Σουδανοί Άραβες, στους οποίους εντάσσεται και η ιθαγενής φυλή των Μπέτζα, ενώ υπάρχουν και μικρές μειονότητες Ασιατών και Ευρωπαίων.

Παραπομπές
----------

1. 1 2  Eltahir, Nafisa; Abdelaziz, Khalid; Saul, Jonathan (2021-12-23). «Sudan's Red Sea port struggles to recover from blockade and turmoil». *Reuters*.. Ανακτήθηκε στις 2022-04-22.
2. 1 2 3 4  «Port Sudan | Facts». *Encyclopedia Britannica*.. Ανακτήθηκε στις 2018-11-02.
3. ↑  Foy, Henry; Schipani, Andres (November 16, 2020). «Russia to build naval base in Sudan». *Financial Times*. Αρχειοθετήθηκε από το πρωτότυπο στις November 20, 2020.. Ανακτήθηκε στις November 20, 2020.
4. ↑  Phillips, Michael M. (2022-03-02). «U.S. Worries Sudan Is Close to Leasing Russia a Red Sea Base». *Wall Street Journal*. ISSN 0099-9660.. Ανακτήθηκε στις 2022-04-22.
5. ↑  «Sudan tribal protesters lift port blockade, week after coup». *AP NEWS*. 1 Νοεμβρίου 2021. Ανακτήθηκε στις 22 Απριλίου 2022.
6. ↑  China’s ‘Maritime Silk Road’: Don’t Forget Africa
7. ↑  Harry G. Broadman: "Afrika´s Silk Road" (2007)
8. ↑  Implications for Africa from China’s One Belt One Road Strategy
9. ↑  China’s Belt and Road Initiative beacons new trade in MENAT
10. ↑  «Red Sea University». African Studies Center. Αρχειοθετήθηκε από το πρωτότυπο στις 12 Αυγούστου 2011. Ανακτήθηκε στις 17 Σεπτεμβρίου 2011.
11. ↑  *Britannica*,
«Sudan», britannica.com, USA, accessed on July 7, 2019
12. ↑  Monthly Rainfall for Port Sudan (#62641)
13. ↑   Chisholm, Hugh, επιμ.. (1911) «Port Sudan» *Εγκυκλοπαίδεια Μπριτάννικα* **22** (11η έκδοση) Cambridge University Press, σελ. 133

Πηγές
-----

* Arckell, A.J.: *UNESCO General History of Africa* - «History of Darfur, 1200-1700 A.D.» SNR
* «Port Sudan», *Cities of the Middle East and North Africa*, Santa Barbara, Cal.: ABC-CLIO, 2008, ISBN 9781576079195,

|  |  |
| --- | --- |
| 

|  |
| --- |
| * Πύλη:Γεωγραφία
* Πύλη:Σουδάν
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 165150603
* LCCN: n81086913
* GND: 4116072-1

 |

 |